Jason Rohde weer in hofJason en Susan Rohde. Foto: Facebook Jason Rohde, die Johannesburgse man wat aangekla word van die moord op sy vrou, het Vrydag weer in die Stellenbosch-landdroshof verskyn. EWN berig die hofverrigtinge is vinnig afgehandel nadat die saak slegs uitgestel is vir verdere ondersoek. Rohde se borgtog is verleng en sy borgtogvoorwaardes is effens aangepas. Maroela Media het vroeër berig Rohde staan tereg op ŉ skedule 5-aanklag van moord op sy vrou, Susan (47). Haar liggaam is die oggend van 24 Julie 2016 in die badkamer van ŉ hotel op die Spier-wynlandgoed gevind, waar sy met die koord van ŉ haartang opgehang is. Rohde beweer sy het selfmoord gepleeg terwyl die staat aanvoer Susan is verwurg. ŉ Private patoloog en staatspatoloog wat verskillende nadoodse ondersoeke gedoen het, is dit nie eens oor hoe Susan gesterf het nie. Rohde is op 30 Augustus op borgtog vrygelaat, maar kon aanvanklik volgens sy borgtogvoorwaardes nie die Wes-Kaap sonder toestemming verlaat nie. Landdros Greg Jacobs het hom egter in September toestemming gegee om terug te keer na sy huis en sy kinders in Bryanston. Rohde sal weer op 30 Junie in die hof verskyn. Lees alle vorige berigte oor Jason Rohde op Maroela Media.